የአየር መንገዱ የአስተዳደር ዘመናዊነትና የሠራተኞች ትጋት የወጪ ንግዱ እንዳይጎዳ ማስቻሉ ተጠቆመ
አዲስ አበባ፡- የኢትዮጵያ አየር መንገድ የአስተዳደር ዘመናዊነትና የሠራተኞቹ ትጋት የአገሪቱ የወጪ ንግድ የኮሮና ቫይረስ ባስከተለው ተፅዕኖ ምክንያት ክፉኛ እንዳይጎዳ ማስቻሉ ተገለፀ። 
የምጣኔ ሀብት ፖሊሲ ባለሙያው ዶክተር ቆስጠንጢኖስ ብርሁተስፋ ለአዲስ ዘመን ጋዜጣ እንደተናገሩት፣ የብዙ አገራት አየር መንገዶች በኮሮና ቫይረስ ወረርሽኝ ምክንያት በረራዎቻቸውን ባቆሙበት ወቅት የኢትዮጵያ አየር መንገድ ከፍተኛ ጥንቃቄ በማድረግና አውሮፕላኖቹን ወደ እቃ መጫኛነት በመቀየር እንደ አበባ ያሉ ምርቶችን በብዛት ለውጭ ገበያ ማቅረቡ የዘርፉ የወጪ ንግድ ከበድ ያለ ጉዳት እንዳይደርስበት አድርጓል። 
እንደእርሳቸው ገለፃ፣ በርካታ ዓለም አቀፍ አየር መንገዶች በወረርሽኙ ምክንያት በረራዎቻቸውን ሰርዘው ለከፍተኛ ኪሳራ በመዳረጋቸው ምክንያት ሠራተኞቻቸውን ሲያሰናብቱ፤ የኢትዮጵያ አየር መንገድ ግን የአሰራር ማስተካከያ በማድረግ ከሌሎቹ አየር መንገዶች በተሻለ ቁመና ላይ መገኘት ችሏል። በወረርሽኙ ምክንያት የሰዎች ጉዞ በከፍተኛ መጠን መቀነሱ አየር መንገዱን ለኪሳራ ቢዳርገውም እንኳ እቃ የመጫን አቅሙን በማሳደግ ገቢ ማግኘት በመቻሉ፣ ወጪዎቹን በመሸፈኑና ሰራተኞቹን ይዞ በመቀጠሉ ሌሎቹ አየር መንገዶች ካጋጠማቸው ቀውስ መዳኑ የአስተዳደሩን ዘመናዊነትና የሠራተኞቹን ትጋት ያሳያል። 
ዶክተር ቆስጠንጢኖስ አየር መንገዱ ከኢትዮጵያ የወጪ ንግድ ምርቶች በተጨማሪ የሕክምና ቁሳቁሶችንና ሌሎች ዕቃዎችን ወደተለያዩ የዓለም ክፍሎች ሲያጓጉዝ እንደነበርና እነዚህ ተግባራቱም ውጤት እንዳስገኙለት ጠቁመው፤ የስኬታማቱ ምክንያቶች የአየር መንገዱ አስተዳደር ሁኔታውን ተገንዝቦ የወሰደው ሙያዊ የመፍትሄ እርምጃና የሠራተኞቹ ጥንካሬ እንደሆነ ገልፀዋል።
የኢትዮጵያ አበባ፣ አትክልትና ፍራፍሬ አምራች ላኪዎች ማኅበር ዋና ዳይሬክተር አቶ ቴዎድሮስ ዘውዴ በበኩላቸው፤ የኢትዮጵያ አየር መንገድ ቀደም ካለው ጊዜ ጀምሮ ለዘርፉ እድገት ሲያበረክት የቆየው አስተዋፅኦ ከፍተኛ መሆኑን ጠቅሰው፤ በተለይ በኮሮና ወረርሽኝ ወቅት ለዘርፉ ያበረከተው አስተዋፅኦ የሚደነቅና የሚያስመሰግነው እንደሆነ ተናግረዋል። 
አቶ ቴዎድሮስ ‹‹በወረርሽኙ ምክንያት ድንበሮች ተዘግተው በነበሩባቸው ጊዜያት የምርት ፍላጎትና የኤክስፖርት መጠን ቀንሶ ነበር። የአየር መንገዱ በረራዎች አልተቋረጡም፤አየር መንገዱም በተለይ ወደ አውሮፓ በሚደረጉ በረራዎች ላይ ዋጋ አልጨመረም ነበር። በዚህም ምክንያት ከሌሎች አገራት ጋር ሲነፃፀር የኢትዮጵያ አበባ ወደ ገበያ ለመውጣት የተሻለ እድል ነበረው። ይህም ለዘርፉ ትልቅ አስተዋፅኦ አበርክቷል›› ብለዋል።
ወረርሽኙ በተለይ በአውሮፓ በርትቶ በነበረባቸው ጊዜያት የአበባ፣ አትክልትና ፍራፍሬ ዘርፍ የወጪ ንግድ ቀላል የማይባሉ ተግዳሮቶች አጋጥመውት እንደነበር የገለፁት አቶ ቴዎድሮስ፣ ዘርፉ በአሁኑ ወቅት ከችግር ወጥቶ መሻሻሎችን እያሳየ እንደሚገኝ ጠቁመዋል።
አዲስ ዘመን ሰኔ 3/2012አንተነህ ቸሬ